L-adoloxxenti ta' bejn 12 u 15-il sena se jibdew jirċievu t-tilqima minn Lulju Fil-jiem li ġejjin, l-Aġenzija Ewropea għall-Mediċina (EMA) mistennija tapprova l-użu ta' mill-inqas waħda mit-tilqimiet disponibbli biex tkun tista' tintuża fuq tfal ta' bejn 12 u 15-il sena. Ħabbar dan illejla d-Deputat Prim Ministru u Ministru għas-Saħħa Chris Fearne waqt programm televiżiv. Ladarba l-EMA tagħti l-awtorizzazzjoni tagħha, Fearne qal: "Kif jgħaddu l-eżamijiet, jiġifieri mill-bidu ta' Lulju, dawk it-tfal kollha li għandhom bejn 12 u 15-il sena mhux se jintalbu jirreġistraw, peress li huma taħt l-età, imma se jibdew jirċievu invit bil-ħin u d-data ta' meta għandhom jmorru għall-ewwel doża tal-vaċċin." Għal darb'oħra huwa rrikonoxxa l-fatt li matul dawn l-aħħar ftit xhur, b'mod speċiali fl-aħħar tliet xhur, pajjiżna ra tnaqqis tan-nies milli jkollhom bżonn jidħlu fl-isptarijiet minħabba l-Covid-19 b'aktar minn 90% u nies li jidħlu l-ITU b'aktar minn 95%. Qal li jidher ċar li t-tilqima taħdem u li l-programm ta' tilqim tagħna għaddej b'mod tajjeb ħafna tant li llum qbiżna n-nofs miljun doża bi kważi 72% tal-popolazzjoni li rċevew mill-inqas l-ewwel doża tal-vaċċin.